**Sophie Wilmèsová** (franc.  Sophie Wilmès [wilmɛːs]; \* 15. január 1975, Ixelles, Belgicko) je belgická politička, v súčasnosti ministerka zahraničných vecí, európskych záležitostí a obchodu Belgicka. V rokoch 2019 – 2020 zastávala úrad predsedníčky vlády Belgicka. Bola prvou ženskou predsedníčkou vlády a prvou predsedníčkou vlády so židovskými koreňmi vo svojej krajine.

Životopis
---------

Wilmèsová sa narodila v obci Ixelles, ktorá je jednou z 19 častí Bruselského regiónu. Otec Wilmèsovej bol učiteľom na Katolíckej univerzite v Leuvene. Jej mama je aškenázska Židovka, ktorej mnohí predkovia zomreli počas holokaustu. Vyrastala v meste Grez-Doiceau vo Valónsku a študovala na univerzite v Bruseli. Má diplomy z aplikovanej komunikácie a finančného manažmentu (z frankofónnej Univerzity Saint-Louis v Bruseli). Pracovala ako hospodárska a finančná poradkyňa v právnej firme.

Osobný život
------------

Wilmèsová je vydatá za Austrálčana Christophera Stonea, majú spolu štyri deti (Jonathan, Victoria, Charlotte a Elizabeth).

Politická kariéra
-----------------

V roku 2000 sa stala radnou v obci Uccle. V rokoch 2007-2014 bola Wilmèsová členkou mestskej rady v meste Sint-Genesius-Rode zodpovednou za financie, rozpočet, frankofónne školstvo, komunikáciu a miestny obchod. V rokoch 2014-2015 bola oblastnou radnou provincie Flámske Brabantsko. V roku 2014 bola zvolená do Snemovne reprezentantov. 

V septembri 2015 oznámil minister rozpočtu Belgicka Hervé Jamar, že odstúpi z postu, aby sa stal guvernérom provincie Lutyšsko. Sophie Wilmèsová bola vybratá od 1. októbra 2015 ako jeho následníčka ako ministerka rozpočtu v prvej vláde Charlesa Michela. V decembri 2018 sa stala ministerkou pre rozpočet, civilnú službu, národnú lotériu a vedeckú politiku v druhej Michelovej vláde. 27. októbra sa stala po Michelovi premiérkou Belgicka. Wilmesová však nemá podporu v parlamente, v súčasnosti vedie iba úradnícku vládu, ktorá má vládnuť dovtedy, kým sa strany dohodnú na zostavení vládnej koalície, čo sa im nedarí už od parlamentných volieb v máji 2019. Po dosiahnutí širokej koaličnej dohody (flámski a valónski socialisti, flámski a valónski liberáli, flámski a valónski zelení a flámski kresťanskí demokrati) medzi belgickými stranami Wilmesovej vláda podala demisiu a 1. októbra 2020 bola vymenovaná nová vláda na čele s Alexandrom de Croom z flámskej strany OpenVLD. Wilmesová sa v novej vláde stala podpredsedníčkou vlády. Zároveň bola vymenovaná do funkcie ministerky zahraničných vecí Belgicka, čo je tradičný post v Belgicku pre bývalých premiérov.

Referencies
-----------

1. ↑   *Belgian Federal Government* [online]. Brusel: federal-government.be, [cit. 2019-11-04]. Dostupné online. (po anglicky)
2. ↑   *Federal Public Services and Public Planning Services (FPS and PPS)* [online]. en: belgium.be, 2014-03-03, [cit. 2019-11-04]. Dostupné online.
3. 1 2   *Jewish mom gets nod as Belgium’s first female prime minister* [online]. timesofisrael.com, [cit. 2019-11-04]. Dostupné online. (po anglicky)
4. ↑   *Who am i ?* [online]. sophiewilmes.be, [cit. 2019-11-04]. Dostupné online. Archivované 2019-11-04 z originálu.
5. ↑   *Belgien bekommt erstmals eine Frau als Premier: Sophie Wilmès tritt die Nachfolge von Charles Michel (MR) an* [online]. ostbelgiendirekt.be, 2019-10-27, [cit. 2019-11-04]. Dostupné online. (po nemecky)
6. ↑   *UK immigration officials sent to Zeebrugge in crackdown against organised smuggling* [online]. brusselstimes.com, 2019-10-29, [cit. 2019-11-04]. Dostupné online. (po anglicky)
7. 1 2  RANKIN, Jennifer. Belgium gets first female PM as Sophie Wilmès takes office. *The Guardian* (Londýn: Guardian News and Media Limited), 2019-10-28. Dostupné online [cit. 2019-11-04]. ISSN 0261-3077.
8. ↑   Belgický kráľ vymenoval za prvú premiérku Sophie Wilmesovú. *Aktuality.sk* (Bratislava: Ringier Axel Springer Slovakia), 2019-10-28. Dostupné online [cit. 2019-11-04].
9. 1 2 3  NEWS, Flanders. *Meet the new Belgian government* [online]. vrt.be, 2020-10-01, [cit. 2020-10-04]. Dostupné online.

Autoritné údaje: * GND: 1198202955
* VIAF: 3620157282927503640003